text: Nu breder forfaldet sig igen
  09 november 2011 kl. 14.42
  Forfaldet vil brede sig i landdistrikterne, da kommunerne ikke selv kan afse penge til at få fjernet forladte og forfaldne bygninger.
  Den nye minister for boliger og landdistrikter, Carsten Hansen (S), erklærede i går, at Regeringen ikke kan afse penge til at fortsætte saneringen i landdistrikterne næste år.
  Det betyder, at arbejdet går i stå, og forfaldet igen begynder at brede sig i landdistrikterne.
  Tønder, Vejen og Hedensted kommuner har været storforbrugere af saneringspuljen, der har eksisteret i 2010 og i år. De tre kommuner har fået mellem 7,1 og 9,7 millioner kroner. 175 bygninger er blevet saneret.
  I mange tilfælde har kommunerne også taget sig af genhusning af beboere, der i mange år har levet i usunde boliger.
  